
Introducere

Extinderea Uniunii Europene prin aderarea ţărilor din Europa Centrală şi de Est (Bulgaria, Estonia, Letonia, Lituania, Polonia, Republica Cehă, România, Slovacia, Slovenia şi Ungaria) reprezintă un moment istoric hotărâtor pentru evoluţia şi dezvoltarea spaţiului european. Comunitatea, atât prin instituţiile cât şi prin politicile sale, se confruntă cu cea mai importantă provocare de până acum, dat fiind numărul mare de ţări care doresc să adere la Uniunea Europeană şi disparităţile sociale şi economice care le caracterizează.

În ciuda eforturilor deosebite depuse de ţările candidate, integrarea lor în structurile şi programele comunitare existente este o sarcină extrem de complexă, care presupune parcurgerea unei etape de preaderare, pregătitoare pentru alinierea lor la exigenţele Uniunii Europene. De asemenea, în procesul de extindere, Uniunea Europeană trebuie să-şi conducă cu prudenţă relaţiile cu ceilalţi parteneri din Europa, astfel încât acestea să contribuie la realizarea obiectivelor sale generale de întărire a securităţii şi cooperării internaţionale.

În Comunicarea “Agenda 2000 – Pentru o Uniune mai puternică şi extinsă”, document dat publicităţii de la 15 iulie 1997, Comisia Europeană a prezentat o serie de propuneri globale vizând consolidarea strategiei de preaderare pentru ansamblul ţărilor din Europa Centrală şi de Est candidate la aderare.

Conform acestui document, strategia de preaderare are ca obiective:

- asigurarea unui program consistent şi coerent de pregătire a ţărilor candidate pentru aderarea la Uniunea Europeană;

- asigurarea unui cadru unic pentru diversele forme de asistenţă din partea Uniunii, prin Parteneriatele pentru Aderare;

- familiarizarea ţărilor candidate cu procedurile şi politicile Uniunii Europene, astfel încât acest lucru să le permită să participe la programele comunitare şi să le ajute în procesul de adoptare a acquis-ului comunitar.

La reuniunea de la Berlin, din martie 1999, Consiliul European a aprobat alocarea mijloacelor financiare pentru susţinerea ţărilor candidate în perioada de preaderare (2000-2006), acestea fiind prevăzute în Concluzii, la capitolul B, intitulat “Prezentarea perspectivei financiare în contextul extinderii”. 

În cadrul perspectivei financiare, Consiliul European face o distincţie clară între cheltuielile de preaderare şi cele de extindere. Fondurile financiare alocate susţinerii ţărilor candidate în perioada de preaderare (cheltuielile de preaderare) sunt exclusiv destinate acestei perioade. După ce o ţară va fi admisă ca membră a Uniunii Europene, aceasta va beneficia de o asistenţă de extindere, pentru care sunt prevăzute cheltuieli separate speciale de extindere, în Concluziile Consiliului European de la Berlin.

Asistenţa financiară acordată ţărilor din Europa Centrală şi de Est este estimată la 21,84 miliarde Euro (la nivelul anului 1999) pentru perioada 2000-2006, fondurile fiind repartizate pentru trei instrumente de susţinere, denumite “instrumente de ajutor de preaderare”. Acestea sunt:

1. PHARE – program pentru consolidarea instituţiilor, participarea la acţiuni comunitare, dezvoltarea regională şi socială, restructurarea industrială şi dezvoltarea IMM;

2. ISPA (Instrument de preaderare pentru politici structurale) – pentru dezvoltarea infrastructurilor pentru transporturi şi mediu;

3. SAPARD (Program special de preaderare pentru agricultură şi dezvoltare rurală) – pentru sprijinirea agriculturii şi dezvoltarii rurale.

 

1. Cadrul de reglementare comunitar al programului SAPARD

1.1. Baza legală şi obiectivele programului

Consiliul European de la Berlin, care a aprobat alocarea de fonduri pentru acordarea de asistenţă financiară ţărilor candidate în perioada de preaderare, a avut ca urmare adoptarea Regulamentului (CE) nr. 1268/1999, din 21 iunie 1999, referitor la instituirea programului SAPARD (Programul Special de Preaderare pentru Agricultură şi Dezvoltare Rurală).

Conform acestui regulament, programul SAPARD se referă la “un ajutor comunitar pentru măsuri de preaderare în favoarea agriculturii şi dezvoltării rurale în ţările candidate din Europa Centrală şi de Est” şi are ca obiective:

- stabilirea unui cadru de susţinere comunitară pentru rezolvarea unor probleme specifice de adaptare pe termen lung legate de agricultură şi dezvoltarea rurală durabilă;

- îmbunătăţirea standardelor de calitate ale produselor agricole, ale procesului de producţie şi al marketing-ului acestora, scopul final fiind apropierea acestor standarde de cele practicate în Uniunea Europeană;

- sprijinirea ţărilor candidate pentru adoptarea şi implementarea acquis-ului comunitar în materie de politică agricolă comună şi politici conexe.

Modalităţile de aplicare ale Regulamentului Consiliului 1268/1999 sunt stabilite prin Regulamentul Comisiei Europene (CE) nr. 2759/1999, din 23 decembrie 1999. Acest regulament stipulează care sunt condiţiile de acordare a ajutoarelor financiare pentru investiţii în exploataţiile agricole, acţiuni vizând îmbunătăţirea prelucrării şi comercializării produselor agricole şi piscicole, amenajarea zonelor rurale, pregătirea profesională, iniţiative ale asociaţiilor de producători agricoli, precum şi pentru silvicultură şi aduce precizări privind criteriile de selectare a proiectelor finanţate şi de evaluare a acestora (prin rapoarte anuale şi finale). 

Regulamentul (CE) nr. 2759/1999 a fost ulterior modificat prin Regulamentul (CE) nr. 2222/2000 (din 7 iunie 2000) şi Regulamentul (CE) nr. 2356/2000 (din 25 octombrie 2000). Regulamentul 2222/2000 fixează condiţiile în care gestionarea fondurilor de susţinere este conferită unor organisme special create în ţările candidate (agenţiile SAPARD), iar Regulamentul 2356/2000 modifică unele dispoziţii referitoare la comercializarea produselor agricole şi piscicole şi la criteriile de selectare a proiectelor.

Prin Hotărârea Comisiei 1999/595/CE, din 20 iulie 1999 sunt repartizate alocările financiare comunitare anuale pentru măsurile de preaderare în favoarea agriculturii şi dezvoltării durabile, valabile pentru perioada 2000-2006.

Acţiunea comunitară de susţinere financiară în perioada de preaderare este complementară acţiunilor naţionale şi presupune o strânsă cooperare între Comisia Europeană, ţările candidate, autorităţile şi organismele cu rol în domeniu şi partenerii economici şi sociali implicaţi.

Statele candidate au responsabilităţi depline în ceea ce priveşte implementarea programului, începând cu etapa de selectare a proiectelor şi până la efectuarea plăţilor. Astfel, o autoritate managerială în domeniu, special creată în acest sens, se ocupă de implementarea programului în fiecare din statele candidate. Modul cum se realizează practic implementarea programului şi se derulează acţiunile finanţate poate fi controlat şi auditat de către Comisia Europeană şi Curtea Europeană de Coturi. 

Descentralizarea responsabilităţilor la nivelul statelor candidate are ca scop final dobândirea de experienţă în aplicarea regulilor şi procedurilor UE. 

 

1.2. Domeniile de acţiune susţinute

Conform Regulamentul Consiliului nr. 1268/1999, domeniile de acţiune care pot fi susţinute prin programul SAPARD sunt:

▪ investiţii în exploataţii agricole;

▪ îmbunătăţirea prelucrării şi comercializării produselor agricole şi piscicole;

▪ metode de producţie agricolă vizând protecţia mediului şi menţinerea peisajului rural;

▪ dezvoltarea şi diversificarea activităţilor economice;

▪ crearea se servicii pentru înlocuirea personalului din ferme şi administrarea fermelor agricole;

▪ constituirea grupurilor de producători (asociaţii ale producătorilor);

▪ îmbunătăţirea structurilor în vederea realizării controlului de calitate, veterinar şi fitosanitar, pentru calitatea produselor alimentare şi protecţia consumatorilor;

▪ renovarea satelor şi protecţia patrimoniului rural;

▪ ameliorarea terenurilor, îmbunătăţiri funciare;

▪ întocmirea şi actualizarea registrelor funciare;

▪ îmbunătăţirea pregătirii profesionale;

▪ dezvoltarea şi îmbunătăţirea infrastructurilor rurale;

▪ gestionarea resurselor de apă pentru agricultură; 

▪ silvicultura, investiţii în exploataţiile silvicole aparţinând proprietarilor privaţi;

▪ asistenţa tehnică pentru măsurile acoperite prin regulament, cuprinzând studii în perioada pregătirii cât şi după realizarea programului, campanii de informare şi publicitate.

Pentru selectarea acţiunilor care vor beneficia de susţinere financiară prin SAPARD se acordă prioritate proiectelor care au în vedere: 

- îmbunătăţirea eficienţei pieţei, a calităţii produselor şi a standardelor privind controlul fitosanitar şi veterinar; 

- menţinerea actualelor locuri de muncă şi crearea altora noi; 

- protecţia mediului înconjurător. 

 

1.3. Posibilii beneficiari ai fondurilor SAPARD

În funcţie de tipul de proiecte, beneficiarii fondurilor SAPARD pot fi: 

- producători agricoli privaţi; 

- asociaţii ale producătorilor agricoli; 

- întreprinderi mici şi mijlocii; 

- autorităţi locale. 

Beneficiarii (persoane fizice şi/sau persoanele responsabile, reprezentante ale asociaţiilor, întreprinderilor sau autorităţilor locale) trebuie să dovedească o experienţă profesională în raport cu proiectul pe care vor să-l iniţieze, experienţă atestată fie de vechimea activităţii în domeniu, fie de diplome eliberate de autorităţile competente, care să certifice cunoştinţele profesionale.

Nu pot fi agreaţi solicitanţii care au pierderi financiare sau datorii restante faţă de bugetul de stat sau faţă de alte organisme financiare la nivel naţional.

 

1.4. Dispoziţii financiare

Asistenţa financiară pentru agricultură şi dezvoltare rurală prin programul SAPARD este prevăzută a fi acordată în perioada 2000-2006, creditele fiind defalcate anual, în limitele stabilite în perspectiva financiară prezentată în Concluziile Consiliului European de la Berlin, de 520 milioane Euro. Conform alocării comunitare, ţările candidate la aderare vor beneficia de fondurile SAPARD, astfel:

 

	Ţara candidată
	Fonduri SAPARD

(milioane Euro, anual)

	Bulgaria
	52,124

	Republica Cehă
	22,063

	Estonia
	12,137

	Ungaria
	38,054

	Lituania
	29,829

	Letonia
	21,848

	Polonia
	168,683

	România
	150,636

	Slovenia
	6,337

	Slovacia
	18,289


Cuantumul fondurilor alocate pentru fiecare ţară a fost stabilit în funcţie de: 

- populaţia din mediul rural;

- suprafaţa agricolă;

- produsul intern brut/cap de locuitor raportat la paritatea puterii de cumpărare; 

- situaţia teritorială specifică existentă în fiecare din statele candidate.

Ajutoarele financiare pot fi acordate sub formă de avansuri, cofinanţare (fondurile comunitare finanţează parţial un proiect) sau finanţare (finanţarea este integral acoperită din fondul SAPARD), în conformitate cu principiile prevăzute prin Regulamentul Consiliului nr. 1260/1999, din 21 iunie 1999, referitor la Fondurile structurale comunitare.

Pentru o perioadă de şapte ani, începând cu 1 ianuarie 2000, până la 2% din fondul anual poate fi utilizat în scopul finanţării măsurilor întreprinse la iniţiativa Comisiei Europene pentru realizarea de studii preliminare, vizite în schimb de experienţă, evaluări şi controale.

Conform art. 15 din Regulamentului Consiliului nr. 1268/1999, contribuţia comunitară la finanţare nu poate să depăşească 75% din totalul cheltuielilor publice prevăzute pentru un proiect selectat.

În general, toate proiectele selectate sunt finanţate atât de către Uniunea Europeană, cât şi de ţara candidată. Regulile de cofinanţare sunt diferite pentru beneficiarii privaţi şi, respectiv, cei publici: 

- beneficiarii privaţi trebuie să finanţeze, cu fonduri proprii, 50% din valoarea proiectului;

- beneficiarii publici (de exemplu, comunităţile locale) sau proiectele de interes public pot beneficia de o finanţare de 100% a proiectului lor (75% din fonduri SAPARD şi 25% din bugetul local sau naţional), cu condiţia ca acesta să nu genereze venituri. Dacă proiectul este generator de venituri, se aplică regula cofinanţării în proporţie de 50% (ajutorul public - comunitar şi naţional - nu depăşeste 50% din costuri), participarea comunitară la finanţare fiind de maxim 75%. 

Măsurile de asistenţa tehnică pot fi finanţate de UE integral.

 

2. Condiţii pentru implementarea programului SAPARD 

Pentru ca o ţară candidată să poată beneficia de finanţare prin programul SAPARD trebuie să parcurgă următoarele trei etape: 

I. Aprobarea de către Comitetul STAR al Uniunii Europene a Planului pentru agricultură şi dezvoltare rurală pe şapte ani. 

Acest plan include setul de măsuri pe care fiecare ţară intenţionează să le aplice în vederea implementării acquis-ului comunitar şi rezolvării problemelor prioritare ale sectorului agricol. 

Pentru a corespunde exigenţelor comunitare, conform Regulamentul nr. 1268/1999, Planul pentru agricultură şi dezvoltare rurală trebuie să conţină următoarele informaţii:

- o descriere a situaţiei actuale, care să prezinte insuficienţele, nepotrivirile şi posibilităţile de dezvoltare, principalele rezultate ale operaţiunilor precedente similare, resursele financiare angajate şi rezultatele evaluărilor disponibile;

- o descriere a strategiei propuse, obiectivele sale, axele prioritare de acţiune şi întinderea lor geografică;

- o apreciere ex ante care să indice impactul economic, de mediu şi social scontat (inclusiv efectele privind ocuparea forţei de muncă);

- un tablou financiar indicativ global al resurselor financiare naţionale, comunitare şi, dacă este cazul, private, prevăzute, corespunzătoare fiecărei axe prioritare identificate;

- un profil financiar indicativ pentru sursele de finanţare care contribuie la program, pentru fiecare an din perioada programată;

- dacă este cazul, informaţii privind cerinţele în materie de studii, formare profesională sau asistenţă tehnică referitoare pregătirea, punerea în aplicare sau adaptarea măsurilor considerate necesare;

- autorităţile şi organismele competente desemnate pentru implementarea programului;

- o definiţie a “beneficiarilor finali”, adică a organizaţiilor sau întreprinderilor publice şi private responsabile cu executarea operaţiunilor. Când fondurile sunt acordate de către autorităţile desemnate de ţările candidate, beneficiarii finali sunt instituţiile pentru care se alocă finanţarea şi care o utilizează efectiv;

- o descriere a acţiunilor preconizate pentru punerea în practică a planurilor, în particular, schemele de susţinere financiară (care să includă şi elementele necesare aplicării regulilor concurenţei);

- prevederi care să garanteze implementarea corectă a programului, incluzând dispoziţii de control şi sancţiuni şi indicatori cantitativi de evaluare;

- rezultatele consultărilor şi măsurile luate pentru implicarea autorităţilor şi organismelor competente, a partenerilor economici, sociali şi de mediu corespunzători.

Planul pentru agricultură şi dezvoltare rurală poate fi revizuit pe parcurs, în funcţie de:

▪ evoluţia socio-economică, noile informaţii şi rezultate ale implementării măsurilor convenite;

▪ măsurile luate în cadrul parteneriatului pentru aderare şi programului naţional pentru adoptarea acquis-ului comunitar;

▪ redistribuirea resurselor, ca urmare a aderării uneia din ţările candidate la Uniunea Europeană (noul stat membru pierde dreptul de a mai primi finanţare din fondurile SAPARD).

II. Înfiinţarea unui “organism SAPARD” (Agenţia SAPARD), unic în fiecare stat candidat şi acreditarea lui la nivel naţional.

Fondul Naţional – structură creată în ţările candidate pentru intermedierea fondurilor PHARE, cu responsabilitate de ordonator naţional, care gestionează fondurile financiare şi intervine în calitate de autoritate competentă – este responsabil şi de acreditarea Agenţiei SAPARD. Fondul Naţional constituie punctul de contact pentru informaţii financiare între Comisia Europeană şi ţara candidată. Acreditarea este verificată de către Comisia Europeană înainte ca fondurile să fie transferate respectivei ţări.

Agenţia SAPARD trebuie să îndeplinească două funcţii: 

- de implementare a măsurilor incluse în program;

- de efectuare a plăţilor către beneficiari. 

În cadrul funcţiei de implementare a măsurilor incluse în program, atribuţiile specifice sunt:

▪ recrutarea propunerilor de proiecte (candidaturilor);

▪ selectarea proiectelor;

▪ controlul cererilor de aprobare a proiectelor cu privire la modalităţile de acţiune, condiţii, îndeplinirea criteriilor de selecţionare şi conţinut, conform programului pentru agricultură şi dezvoltare rurală SAPARD care a fost aprobat şi, dacă este cazul, cu privire la dispoziţiile referitoare la pieţele publice;

▪ stabilirea obligaţiilor contractuale între agenţie şi potenţialii beneficiari şi acordarea de autorizaţie pentru începerea lucrărilor;

▪ verificarea proiectelor pe teren, înainte şi după aprobarea lor;

▪ controlul pentru a constata avansarea acţiunilor în cazul proiectelor aprobate;

▪ elaborarea de rapoarte privind progresele realizate (pe baza indicatorilor).

În termeni de efectuare a plăţilor, atribuţiile specifice ale agenţiei SAPARD sunt:

▪ verificarea cererilor de acordare a finanţarii;

▪ verificarea cererilor în teren pentru a stabili dacă îndeplinesc condiţiile de acordare a fondurilor;

▪ ordonanţarea plăţilor;

▪ efectuarea plăţilor;

▪ verificarea compatibilitaţii angajamentelor şi a plăţilor (dacă sunt conforme cu prevederile naţionale şi comunitare);

▪ dacă este cazul, realizarea de controale asupra beneficiarilor, după acordarea fondurilor, pentru a stabili dacă modalităţile şi condiţiile în baza cărora s-a acordat finanţarea continuă să fie respectate.

III. Incheierea unui Acord financiar multianual şi respectiv, a unui Acord financiar anual cu fiecare ţară candidată. 

Acordul financiar multianual stabileşte regulile comunitare de coordonare şi control ale alocării fondurilor prin programul SAPARD. Aceste reguli răspund principiilor enunţate de către Comisia Europeană în Regulamentul (CE) 2222/2000, în sensul descentralizării totale a gestionării programelor prin transferarea responsabilităţii la nivel naţional şi realizării de aranjamente financiare pe bază de credite diferenţiate.

Acordul multianual este structurat în şapte secţiuni, după cum urmează:

A: Gestiune financiară - defineşte regulile detaliate privind execuţia financiară a programului SAPARD, pe o bază descentralizată în fiecare ţară;

B: Gestiune, control şi evaluare a programului - precizează exigenţele în materie de control şi evaluare necesare pentru determinarea eficacităţii diferitelor măsuri finanţate în cadrul programului. Aceste exigenţe sunt la fel de severe ca şi cele aplicabile statelor membre ale Uniunii Europene;

C: Dispoziţii generale - tratează aspecte legate de coordonarea prin intermediul altor instrumente (de exemplu, Phare şi ISPA), fiscalitate şi probleme vamale, reguli de import şi export;

D: Declaraţii ale cheltuielilor trimestriale şi anuale - prezintă formularele de completat şi regulile care trebuie respectate la întocmirea declaraţiei cheltuielilor trimestriale şi anuale;

E: Orientările de intenţie privind organismului de certificare – fixează forma, obiectul şi conţinutul certificatului şi raportului organismului responsabil cu certificarea Agenţiei SAPARD;

F: Textele reglementărilor comunitare vizate în Regulamentul (CE) nr.2222/2000 privind dispoziţiile financiare aplicabile programului SAPARD – sectiune tehnică care prezintă textele reglementărilor comunitare cu privire la SAPARD;

G: Regulament pentru diferende – prezintă procedura care trebuie urmată în cazul unui diferend, care urmează să fie rezolvat de către o instanţă judecătorească.

Acordul financiar anual stabileşte angajamentul financiar al Uniunii pentru fiecare an, pe baza creditelor prevăzute de bugetul comunitar. Acordul anual completează şi modifică, dacă este cazul, dispoziţiile financiare prevăzute în Acordul multianual.

Pentru protejarea intereselor financiare ale Uniunii Europene, în baza acestor acorduri, ţările candidate trebuie să aibă obligaţii similare cu cele ale statelor membre, în ceea ce priveşte controlul efectuat de către funcţionarii Comunităţii asupra fondurilor SAPARD.

 

 

3. Implementarea programului SAPARD în România 

 

Conform prevederilor comunitare, în cadrul programului SAPARD România beneficiază de o finanţare anuală de 150,636 milioane EURO (la valoarea din 1999), valoare care o situează pe poziţia a doua în rândul ţărilor candidate, din punct de vedere al fondurilor alocate, după Polonia.

Alocarea fondurilor s-a realizat în funcţie de caracteristicile de bază ale sectorului agriculturii şi zonelor rurale din România:

- suprafaţa totală a ţării: 238 391 Km2, din care 89% (212 700 Km2) reprezintă zonele rurale;

- populaţia: 22 500 000 locuitori, din care 45,1% (10 125 000 locuitori) trăiesc în zonele rurale;

- ocuparea populaţiei în agricultură (inclusiv silvicultură şi piscicultură): 37,5% în 1998, 41,7% în 2000. În mediul rural, ramura agriculturii domină net ca activitate economică, ocupând circa 70% din forţa de muncă;

- produsul intern brut: 32 020 milioane EURO, participarea agriculturii la PIB fiind de 14,23% (1998).

 

 

 

3.1. Planul naţional pentru agricultură şi dezvoltare rurală

Planul naţional pentru agricultură şi dezvoltare rurală (PNADR), care fundamentează intervenţiile programului SAPARD în România pentru perioada 2000-2006, a fost elaborat ca parte componentă a Planului naţional de dezvoltare, în conformitate cu prevederile HG. Nr. 749/1999, sub coordonarea Agenţiei Naţionale de Dezvoltare Regională şi adoptat prin Legea 157, din 22 septembrie 2000. PNADR a fost aprobat, la 22 noiembrie 2000, de către Comitetul STAR al Uniunii Europene. 

În vederea pregătirii în bune condiţii a Planului naţional pentru agricultură şi dezvoltare rurală şi a derulării programului SAPARD, Uniunea Europeană a oferit României prin programul PHARE RO98/IB/SPP/02 posibilitatea iniţierii unui program test în valoare de 2,5 milioane EURO. În cadrul acestuia, 59 de proiecte au fost selectate şi evaluate în noiembrie 2000, urmând a fi finalizate până în septembrie 2001.

Strategia propusă prin PNADR are ca scop să contribuie la aderarea României la Uniunea Europeană, obiectiv general care include:

1. Adoptarea acquis-ului comunitar referitor la Politica Agricolă Comună (PAC), protecţia mediului şi politicile conexe în domeniul normelor sanitar-veterinare pentru alimente şi al protecţiei consumatorilor, sănătatea publică, buna întreţinere şi sănătatea animalelor şi sănătatea plantelor;

2. Capacitarea României în acţiuni de protecţie a mediului prin transpunerea în reglementările naţionale şi punerea în aplicare a directivelor “Nitraţi” (Directiva Consiliului 91/676/CEE) şi “Evaluarea impactului asupra mediului” (Directiva Consiliului 85/337/CEE) şi a programului “Natura 2000”;

3. Soluţionarea problemelor prioritare specifice care apar în adaptarea şi dezvoltarea durabilă a sectorului agricol şi a zonelor rurale. Astfel, PNADR identifică patru priorităţi, după cum urmează: 

▪ dezvoltarea durabilă a unui sector agroalimentar competitiv prin modernizarea prelucrării şi comercializării produselor agricole şi piscicole, în vederea creării unor noi reţele în zonele rurale, în conformitate cu standardele minime de calitate impuse de Uniunea Europeană. Această prioritate necesită implementarea unui sistem eficient pentru calitate, control sanitar-veterinar şi fito-sanitar, controlul alimentelor şi protecţia consumatorului;

▪ îmbunătăţirea condiţiilor de viaţă în zonele rurale prin crearea şi/sau îmbunătăţirea infrastructurilor de dezvoltare rurală şi definirea şi aplicarea celor mai bune practici agricole;

▪ dezvoltarea economiei rurale prin:

- înfiinţarea şi îmbunătăţirea exploataţiilor agricole şi forestiere private şi susţinerea grupurilor de producători;

- dezvoltarea şi diversificarea activităţilor economice, în vederea obţinerii de venituri alternative sau complementare şi creării de noi locuri de muncă;

▪ dezvoltarea resurselor umane prin:

- îmbunătăţirea instruirii profesionale a agricultorilor, proprietarilor de păduri şi piscicultorilor;

- crearea şi întărirea capacităţii instituţionale de implementare a programului.

Pentru realizarea priorităţilor precedente, Planul naţional pentru agricultură şi dezvoltare rurală grupează obiectivele operaţionale referitoare la măsurile care pot beneficia de finanţare SAPARD în patru “axe prioritare”. Fiecare axă presupune măsuri specifice, cu scopuri bine definite şi cheltuieli de finanţare alocate separat. Repartizarea fondurilor pe măsuri care beneficiază de finanţare este prezentată în anexa lucrării.

3.2. Agenţia SAPARD

Pentru implementarea tehnică şi financiară a Programului special de preaderare pentru agricultură şi dezvoltare rurală, prin O.U. a Guvernului României nr. 142, din 21 septembrie 2000, a fost înfiinţată Agenţia SAPARD, ca instituţie publică cu personalitate juridică, în subordinea Ministerului Agriculturii, Alimentaţiei şi Pădurilor.

Având în structură un sediu central (în Bucureşti) şi opt birouri regionale, Agenţia SAPARD coordonează implementarea programului prin atribuţii specifice, de ordin tehnic (de implementare) şi financiar (de efectuare a plăţilor).

Deşi responsabilităţile practice privind selectarea, verificarea, evaluarea, încheierea de contracte cu beneficiarii finanţării, efectuarea plăţilor şi controlul pe parcursul derulării proiectelor revin Agenţiei, implementarea programului SAPARD poate fi controlată şi auditată de către Comisia Europeană, prin reprezentanţii abilitaţi ai acesteia. Agenţia SAPARD constituie, astfel, organismul de legătură între Comisia Europeană şi structurile la nivel naţional, prin intermediul cărora se derulează programul.

După ce va deveni complet operaţională, Agenţia SAPARD urmează să fie acreditată de către Guvernul României şi de către Comisia Europeană. 

 

 

 

 

 

3.3. Autoritatea de management pentru programul SAPARD

Prin Hotărârea Guvernului nr. 339, din 22 martie 2001, s-a constituit, în cadrul Ministerului Integrării Europene, Autoritatea de management pentru programul SAPARD. Aceasta reprezintă un organism specializat, cu rolul de a asigura coordonarea procesului de monitorizare şi de evaluare a implementării programului SAPARD la nivel naţional, regional şi local.

În exercitarea atribuţiilor sale, Autoritatea de management pentru programul SAPARD cooperează cu Agenţia SAPARD şi, după caz, cu celelalte instituţii implicate. Întocmeşte rapoarte lunarea asupra modului de derulare a programului SAPARD în România, pe care le prezintă ministrului integrării europene în vederea informării Guvernului şi propune măsuri pentru eficientizarea implementării acestui program.

 

3.4. Acordurile financiare 

România a încheiat cu Comisia Europeană cele două acorduri care stabilesc regulile comunitare de coordonare şi control ale alocării fondurilor de susţinere prin progranul SAPARD:

· Acordul Financiar Multianual, semnat la 2 februarie 2001;

· Acordul Financiar Anual, semnat la 27 februarie 2001.

 

3.5. Proiectele care pot beneficia de finanţare

Conform Planului pentru agricultură şi dezvoltare rurală, proiectele care pot beneficia de finanţare în perioada 2000-2006, prin intermediul programului SAPARD în România, acoperă următoarele domenii:

Axa 1: Imbunătăţirea competitivităţtii produselor agricole şi piscicole prelucrate: 

1.1 Imbunătăţirea procesului de producţie şi al marketing-ului produselor agricole şi piscicole; 

1.2 Imbunătăţirea calităţii produselor şi a satandardelor privind controlul fitosanitar şi veterinar; 

Axa 2: Imbunătăţirea infrastructurii pentru agricultură şi dezvoltare rurală: 

2.1 Dezvoltarea şi îmbunătăţirea infrastructurii rurale; 

2.2 Managementul resurselor de apă; 

Axa 3: Dezvoltarea economică a zonelor rurale: 

3.1 Investiţii în exploatări agricole; 

3.2 Infiinţarea de grupuri ale producătorilor agricoli; 

3.3 Metode de producţie care au în vedere protejarea mediului înconjurător şi conservarea mediului natural (măsuri de agro-mediu); 

3.4 Diversificarea economică pentru generarea de activităţi multiple şi venituri alternative; 

3.5 Măsuri în domeniul silviculturii; 

Axa 4: Dezvoltarea resurselor umane: 

4.1 Imbunătăţirea pregătirii profesionale; 

4.2 Asistenţă tehnică, inclusiv studii care să contribuie la pregătirea şi monitorizarea programului, precum şi la campania de publicitate şi informare.

 

3.6. Reguli de finanţare

În vederea obţinerii de finanţare prin programul SAPARD, propunerile de proiecte se depun la Agenţia SAPARD prin intermediul reţelei sale teritoriale. Agenţia are autoritatea de a face selecţia proiectelor care vor obţine finanţarea şi, pe baza unui contract încheiat cu beneficiarul, efectuează plăţile aferente.

Toate proiectele selectate vor fi finanţate atât de către Uniunea Europeană, cât şi de România. Astfel, sumei de 150 de milioane Euro/an din partea UE i se va adăuga contribuţia Guvernului României, în valoare de 50 milioane Euro (reprezentând 25% din finanţarea publică a cheltuielilor). 

Regulile de cofinanţare sunt diferite pentru beneficiarii privaţi şi respectiv, cei publici, conform dispoziţiilor financire prezentate anterior (cap.1.3.)

 

3.7. Criterii generale pentru selectarea proiectelor

Criteriile generale de acordare a finanţării pentru beneficiarii privaţi sunt: 

▪ proiectele trebuie să fie plasate în zonele rurale şi numai în cazul în care se referă la modernizarea sau extinderea unor capacităţi deja existente pot fi plasate în zone urbane; 

▪ proiectele trebuie să contribuie la îmbunătăţirea situaţiei în zonele în care sunt localizate; 

▪ trebuie demonstrată fiabilitatea economică şi financiară a proiectului prin intermediul unui studiu de fezabilitate şi a unui plan de afaceri. Planul de afaceri este cerut numai în situaţia în care bugetul total (finanţat din fonduri publice) pentru proiectul respectiv va depăşi 50.000 Euro; 

▪ solicitantul sau angajaţii acestuia, responsabili cu proiectul, trebuie să-şi dovedească cu documente experienţa profesională relevantă pentru respectivul proiect; 

▪ proiectele trebuie să corespundă standardelor UE şi româneşti privind protecţia mediului înconjurător; 

▪ beneficiarii nu trebuie să fi înregistrat pierderi financiare sau să aibă datorii către bugetul de stat sau cel al asigurărilor sociale. 

În funcţie de domeniul în care se încadrează proiectul sau de măsura pentru care se solicită finanţarea, Planul naţional pentru agricultură şi dezvoltare rurală prevede criterii de selectare specifice.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

ANEXA

Repartizarea anuală a fondurilor de finanţare SAPARD pentru România

 

	Măsura finanţată prin programul SAPARD*
	Repartizarea fondurilor

(în % din total/ an)

	
	2000
	2001
	2002
	2003
	2004
	2005
	2006

	Axa1.- Îmbunătăţirea competitivităţii produselor agricole şi piscicole prelucrate
	 

	1.1. Imbunătăţirea procesului de producţie şi al marketingului produselor agricole şi piscicole
	26,8
	24,1
	25,2
	17,5
	17,4
	17,5
	8,9

	1.2. Imbunătăţirea calităţii produselor şi a standardelor privind controlul fitosanitar şi veterinar 
	2,4
	2,5
	2,6
	3,1
	3,3
	3,7
	4,0

	Axa 2.- Îmbunătăţirea infrastructurii pentru agricultură şi dezvoltare rurală
	 

	2.1. Dezvoltarea şi îmbunătăţirea infrastructurii rurale
	15,1
	15,1
	8,5
	9,2
	6,5
	6,5
	6,7

	2.2. Îmbunătăţiri funciare şi parcelare
	2,4
	2,3
	3,3
	3,9
	4,5
	6,2
	8,1

	2.3. Renovarea şi dezvoltarea satelor şi conservarea patrimoniului natural
	0,0
	0,0
	4,3
	5,2
	4,3
	5,2
	6,7

	2.4. Elaborarea şi actualizarea registrelor cadastrale
	0,4
	0,4
	1,3
	1,7
	1,7
	1,7
	1,7

	2.5. Managementul resurselor de apă pentru agricultură
	4,8
	4,9
	5,2
	5,7
	9,1
	10,5
	15,6

	Axa 3.-Dezvoltarea economică a zonelor rurale
	 

	3.1. Investiţii în exploataţiile agricole
	22,5
	22,4
	25,2
	18,4
	19,1
	10,5
	9,8

	3.2. Înfiinţarea de grupuri ale producătorilor
	0,2
	0,3
	0,4
	0,7
	0,9
	0,9
	0,4

	3.3. Măsuri de agro-mediu
	0,3
	0,5
	0,9
	2,2
	5,2
	6,5
	8,9

	3.4. Înfiinţarea serviciilor de ajutorare a personalului din exploataţii agricole şi de management al exploataţiiloe agricole
	0,0
	0,0
	0,0
	0,0
	1,7
	2,6
	4,5

	3.5. Dezvoltarea şi diversificarea activităţilor economice pentru generarea de activităţi multiple şi venituri alternative
	10,4
	12,9
	10,2
	10,5
	8,7
	6,1
	6,2

	3.6. Silvicultura
	9,3
	9,6
	8,5
	17,5
	13,0
	17,5
	13,4

	Axa 4.-Dezvoltarea resurselor umane
	 

	4.1. Îmbunătăţirea pregătirii profesionale
	2,2
	1,7
	1,3
	1,3
	1,3
	1,3
	1,8

	4.2. Asistenţa tehnică
	3,1
	3,1
	3,1
	3,2
	3,2
	3,2
	3,2


*În general, participarea comunitară la finanţare acoperă 75% din cheltuielile publice.

